text: Rige københavneres plantager renoveres
  08 november 2012 kl. 15.20
  Velhavende københavnere anlagde lystplantager i sydjylland i begyndelsen af 1900-tallet. Nu bliver de renoveret.
  Springvand, statuer og lystslotte var der i mange af de lystplantager, som rige københavnere anlagde i vest- og sydjylland i begyndelsen af 1900-tallet. 
  Tiden har været hård ved plantagerne. I dag begyndte renoveringen af en af dem - Baldersbæk Plantage ved Hovborg.
  Plantagen blev anlagt af den københavnske rigmand Holger Petersen i 1910 - nu godt hundrede år senere skal 3 mio. kroner give plantagen nyt liv.
  Holger Petersen byggede et lystslot som ferieresidens, men plantagen anlagde han for de lokale borgere. 
  Det er foreningen til bevarelse og formidling af natur- og kulturmiljøet i de danske skove, der står for renoveringen.
  